Lukuaika noin 1 min

Tesla on vihdoinkin alkanut saada Model 3 -mallia ulos tehtaalta. Tuotantomäärät vaihtelevat voimakkaasti, sillä Bloombergin arvion mukaan autoja valmistuu nyt 650 - 950 viikossa.

Model 3:n laatu on kuitenkin "hirvittävän huono", kirjoittaa yhdysvaltalainen Green Car Reports.

Auton ostanut yksityishenkilö kertoo vikojen ilmenneen jo ensimmäisen 15 kilometrin ajon jälkeen. Teslan toimintojen käyttämisen kannalta elintärkeä kosketusnäyttö sekosi eikä suostunut toimimaan lukuisten uudelleenkäynnistysten ja softan päivitysten jälkeen.

Auton akuston latauksessa oli ongelmia, ja välillä auto laittoi omin päin stereot täysille. Kosketusnäyttö saatiin kuntoon vasta, kun se vaihdettiin kokonaan uuteen.

Green Car Reports otti saman autoyksilön koeajoon korjausten jälkeen. Koeajo jatkuu edelleen, mutta julkaisu uskaltaa jo väittää, että Tesla Model 3 on laadultaan heikoin auto, mitä se on testannut kymmenen viime vuoden aikana.

Kosketusnäytön vikojen lisäksi auton kokoonpanossa on hutiloitu. Kojelauta nitisee ja natisee, tuuli kohisee joissakin nopeuksissa B-pilarissa ja vain 1600 kilometriä ajetun auton ohjaus täristää.

Ulkopeltien väliset saumat repsottavat, hanskalokeron kansi ei sovi aukkoonsa ja kromilistojen asennus on mennyt vähän sinne päin.

Green Car Reports kuitenkin epäilee, että vannoutuneet Teslan omistajat vähät välittävät laadullisista heikkouksista, kunhan auto toimii.

Kosketusnäytön vaihdon jälkeen auto onkin toiminut. Kyseisen yksilön omistaja tosin harmittelee, että hän on joutunut 50 000 dollaria (noin 40 600 euroa) maksaneen tuotteen testaajaksi.

Model 3:n tuotantomääriä voi seurata Bloombergistä tästä linkistä.

Juttua päivitetty: lisätty linkki Bloombergin laskimeen.